ጠቅላይ ሚኒስትር ዶክተር አብይ ለይፋዊ የስራ ጉብኝት በኬንያ ይገኛሉ
በኬንያ የሁለት ቀናት ይፋዊ የስራ ጉብኝት የሚያደርጉት የኢፌዴሪ ጠቅላይ ሚኒስትር ዶክተር አብይ አህመድ ትላንት የአገሪቷ ርዕሰ መዲና ናይሮቢ ገብተዋል።ጠቅላይ ሚኒስትሩ ጆሞ ኬኒያታ ዓለም አቀፍ የአየር ማረፊያ ሲደርሱ የኬንያ ውጭ ጉዳይ ሚኒስትር ሞኒካ ጁማ፣ ዲፕሎማቶችና በናይሮቢ የሚኖሩ ኢትዮጵያውያን አቀባባል አድርገውላቸዋል።የውጭ ጉዳይ ሚኒስትር ዶክተር ወርቅነህ ገበየሁ፣ የመንግስት ኮሙኒኬሽን ጉዳዮች ጽህፈት ቤት ኃላፊ ሚኒስትር አቶ አህመድ ሺዴ፣ የግብርናና የእንስሳት ሀብት ሚኒስትር አቶ ሽፍራው ሽጉጤ እንዲሁም የኦሮሚያ ብሔራዊ ክልላዊ መንግስት ርዕሰ መስተዳድር አቶ ለማ መገርሳ ከዶክተር አብይ አህመድ ጋር የሚገኙ የመንግስት የስራ ሃላፊዎች ናቸው።ጠቅላይ ሚኒስትር ዶክተር አብይ አህመድ በቆይታቸው ከኬንያ ፕሬዚዳንት ኡሁሩ ኬንያታ ጋር በሁለትዮሽ ጉዳዮች ላይ ይመክራሉ ተብሎ ይጠበቃል።ሁለቱ መሪዎች ውይይታቸውን በኬንያ ብሔራዊ ቤተ መንግስት እንደሚያደርጉም ተጠቁሟል።በተጨማሪም ጠቅላይ ሚኒስትሩ የተለያዩ በኬንያ የሚገኙ የልማት ፕሮጀክቶችን ይጎበኛሉ ተብሎ ይጠበቃል።የዶክተር አብይ አህመድ የኬንያ ጉብኝት በመጋቢት ወር 2010 ዓ.ም ወደ ጠቅላይ ሚኒስትርነት ከመጡ በኋላ በውጭ አገሮች ያደረጉትን ይፋዊ የስራ ጉብኝት ወደ ሶስት አገሮች ከፍ ያደርገዋል።ከዚህ በፊት ጠቅላይ ሚኒስትሩ ጅቡቲና ሱዳንን በመጎብኘትና ከአገራቱ መሪዎች ጋር በመወያየት የሁለትዮሽ ግንኙታቸውን ማጠናከር የሚያስችሉ የተለያዩ ስምምነቶችን በማድረግ ግንኙነትን የሚያጠናክር ስራ ያከናወኑ ሲሆን የኬንያም ጉብኝታቸው የሁለትዮሽ ዲፕሎማሲያዊ ግንኙነቱን ይበልጥ እንደሚያሳድገው ይጠበቃል። (ኢዜአ)